PROVEDBENA UREDBA KOMISIJE (EU) 2018/1883

оd 3. prosinca 2018.

o izmjeni Uredbe (EU) br. 468/2010 o popisu EU-a plovila koja se bave nezakonitim, neprijavljenim i nereguliranim ribolovom

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1), a posebno njezin članak 30.,

budući da:

(1) Poglavljem V. Uredbe (EZ) br. 1005/2008 utvrđeni su postupci za identifikaciju ribarskih plovila koja se bave nezakonitim, neprijavljenim i nereguliranim ribolovom („NNN”) te postupci za sastavljanje popisa Unije takvih plovila („popis Unije”). Člankom 37. te uredbe predviđene su mjere koje je potrebno poduzeti protiv ribarskih plovila uvrštenih na taj popis.

(2) Popis Unije utvrđen je Uredbom Komisije (EU) br. 468/2010 (2) i naknadno izmijenjen provedbenim uredbama (EU) br. 724/2011 (3), (EU) br. 1234/2012 (4), (EU) br. 672/2013 (5), (EU) br. 137/2014 (6), (EU) 2015/1296 (7), (EU) 2016/1852 (8) i (EU) 2017/2178 (9).

(3) U skladu s člankom 30. stavkom 1. Uredbe (EZ) br. 1005/2008 ribarska plovila koja se nalaze na popisima plovila NNN koje su donijele regionalne organizacije za upravljanje u ribarstvu treba uvrstiti na popis Unije.

(4) Sve regionalne organizacije za upravljanje u ribarstvu sastavljaju i redovito ažuriraju popise plovila NNN u skladu s vlastitim propisima (10).

(5) U skladu s člankom 30. Uredbe (EZ) br. 1005/2008 Komisija mora ažurirati popis Unije nakon što joj regionalne organizacije za upravljanje u ribarstvu dostave popise ribarskih plovila za koja se pretpostavlja ili je potvrđeno da sudjeluju u ribolovu NNN. Budući da je Komisija od regionalnih organizacija za upravljanje u ribarstvu zaprimila nove popise, trebalo bi ažurirati popis Unije.

(6) S obzirom na to da isto plovilo može biti uvršteno pod različitim nazivima i/ili zastavama ovisno o vremenu njegova uvrštenja na popise regionalnih organizacija za upravljanje u ribarstvu, ažurirani popis Unije trebao bi sadržavati različite nazive i/ili zastave koje su utvrdile relevantne regionalne organizacije za upravljanje u ribarstvu.

(7) Plovila „Itziar II” (11) i „Tchaw” (12), koja se trenutačno nalaze na popisu Unije, uklonjena su s popisa koji je sastavila Komisija za očuvanje antarktičkih morskih živih resursa („CCAMLR”) jer su stavljena izvan uporabe. Stoga bi ta plovila trebalo ukloniti s popisa Unije iako još nisu uklonjena s popisa koji je sastavila Opća komisija za ribarstvo u Sredozemnome moru („GFCM”).

(8) Plovilo „Xin Shi Ji 16” (13), koje se trenutačno nalazi na popisu Unije, uklonjeno je s popisa koji je sastavila Međuamerička komisija za tropsku tunu („IATTC”), u skladu s Rezolucijom C-15-01 te regionalne organizacije za upravljanje u ribarstvu. Stoga bi to plovilo trebalo ukloniti s popisa Unije iako nije još uklonjeno s popisa koji je sastavila Međunarodna komisija za očuvanje atlantskih tuna („ICCAT”).

(9) Uredbu (EU) br. 468/2010 trebalo bi stoga na odgovarajući način izmijeniti.

(10) Mjere predviđene ovom Uredbom u skladu su s mišljenjem Odbora za ribarstvo i akvakulturu,

DONIJELA JE OVU UREDBU:

Članak 1. Dio B Priloga Uredbi (EU) br. 468/2010 zamjenjuje se tekstom iz Priloga ovoj Uredbi.

Članak 2. Ova Uredba stupa na snagu sedmog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 3. prosinca 2018. Za Komisiju Predsjednik Jean-Claude JUNCKER

(1) SL L 286, 29.10.2008., str. 1.

(2) SL L 131, 29.5.2010., str. 22.

(3) SL L 194, 26.7.2011., str. 14.

(4) SL L 350, 20.12.2012., str. 38.

(5) SL L 193, 16.7.2013., str. 6.

(6) SL L 43, 13.2.2014., str. 47.

(7) SL L 199, 29.7.2015., str. 12.

(8) SL L 284, 20.10.2016., str. 5.

(9) SL L 307, 23.11.2017., str. 14.

(10) Posljednji put ažurirano: CCAMLR: popis plovila NNN neugovornih stranaka donesen na 37. godišnjem sastanku CCAMLR-XXXVII održanom od 22. listopada do 2. studenoga 2018.; GFCM: popis plovila NNN donesen na 41. sastanku održanom od 16. listopada do 20. listopada 2017.; IATTC: popis za 2017. donesen na 93. sastanku IATTC-a održanom 24. kolovoza i od 27. kolovoza do 30. kolovoza 2018.; ICCAT: popis plovila NNN za 2017. donesen na 25. sastanku Komisije održanom od 14. studenoga do 21. studenoga 2017.; IOTC: IOTC-ov popis plovila NNN za 2018. odobren na 22. zasjedanju IOTC-a održanom od 21. svibnja do 25. svibnja 2018.; NAFO: NAFO-ov popis plovila NNN donesen na 40. godišnjem sastanku održanom od 17. rujna do 21. rujna 2018.; NEAFC: popis NNN B AM 2017-18 donesen na 36. godišnjem sastanku održanom od 13. studenoga do 17. studenoga 2017.; NPFC: NPFC-ov popis NNN donesen na 4. sastanku Komisije održanom od 3. srpnja do 5. srpnja 2018.; SEAFO: SEAFO-ov popis plovila NNN donesen na 14. godišnjem sastanku Komisije održanom od 27. studenoga do 30. studenoga 2017.; SIOFA: SIOFA-in popis plovila NNN donesen na 5. sastanku stranaka održanom od 25. lipnja do 29. lipnja 2018.; SPRFMO: SPRFMO-ov popis NNN za 2018. donesen na 6. sastanku Komisije održanom od 30. siječnja do 3. veljače 2018.; WCPFC: WCPFC-ov popis plovila NNN za 2018. koji stupa na snagu 7. veljače 2018., donesen na 14. redovitom zasjedanju Komisije održanom od 3. prosinca do 7. prosinca 2017.

(11) Identifikacijski broj broda IMO: 6803961.

(12) Identifikacijski broj broda IMO: 6818930.

(13) Reference regionalne organizacije za upravljanje ribarstvom (RFMO): 20140001 [ICCAT] i 15579 [IATTC].